הוועדה לענייני ביקורת המדינה, כנסת 18, פרוטוקול מספר 139, 2010-12-13 12:00

יואל חסון: בוקר טוב לכולם.

יואל חסון: אני מתכבד לפתוח את ישיבת הוועדה לענייני ביקורת המדינה בנושא דוח מבקר המדינה על הרוכלות בטיילת החוף הצפוני באילת מאוגוסט 2010.

יואל חסון: אילת היא עיר שכולנו אוהבים, עיר מספר אחת במדינת ישראל.

יואל חסון: כולנו מכירים ומוקירים את העיר הזאת ואוהבים להיות בה.

יואל חסון: אני מאמין ואני חושב שהרוכלות היא תופעה.

יואל חסון: אני חייב לומר שעד שלא קראתי את דוח המבקר או עד שלא הסבו את ליבי לעניין, לא חשבתי שזה לא על פי הדין ולא על פי הכללים.

יואל חסון: חשבתי שזה חלק מהנוף כי אני מכיר אותו ורגיל אליו.

יואל חסון: חשבתי שזה סוג של עסקים מוכרים, מאושרים, לגיטימיים.

יואל חסון: חשבתי תמיד שהתופעה מכוערת והיא הורסת את תדמית העיר וגם את החזות הכללית של האזור.

יואל חסון: לאחר מכן קראתי את דוח המבקרים והבנתי  כי הדברים נחרצים לגבי התופעה.

יואל חסון: מטרת הדיון הזה היא לעזור למערכות להתגבר על המפגע הסביבתי הזה ולשנות את המציאות בכל מה שקשור לרוכלות הלא מאושרת במקום.

יואל חסון: הייתי מבקש את שמואל גולן ממשרד מבקר המדינה המשנה למנהל הכללי שיסקור את פרטי הדוח.

יואל חסון: בבקשה אדוני.

שמואל גולן: שלום אדוני היושב ראש, חברת הכנסת, מכובדיי.

שמואל גולן: כמו בכל עיר תיירות גם אילת צריכה אטרקציות כדי למשוך תיירים.

שמואל גולן: כמובן שאחד ממקודי האטרקציות זה מוקדי מסחר למניהם, בין אם מסחר זעיר ובין אם מוקדי מסחר אחרים של דוכני מכירה שונים.

שמואל גולן: בכל מקום בעולם כשאנחנו מסתובבים אנחנו רואים את התופעה הזאת.

שמואל גולן: הדבר הזה אינו פסול כלל.

שמואל גולן: אין פסול בזה שלעיר תיירות יש תשתית מסחרית זעירה בצורה כזאת או אחרת המבוססת על דוכנים או על אטרקציות כפי שאנחנו מכירים ממקומות אחרים בעולם.

שמואל גולן: כמובן כשהדבר הזה נעשה בצורה מוסדרת תוך הקפדה על חוקי תכנון ובנייה, בטיחות, בטחון, איכות הסביבה וכל מה שסביב למערכת הזאת.

שמואל גולן: באילת התפתחה במשך שנים תופעת הרוכלות, אני מכניס תחת הכותרת רוכלות את כל דוכני הסדקית בין אם זה מזון או סחורה אחרת.

שמואל גולן: ניתן לומר כי התפתחה תופעה של רוכלות בלתי מוסדרת.

שמואל גולן: מאז הקמת הטיילת החל תהליך של הצטברות על גבי הטיילת הצפונית של דוכנים שנתנו נופך ופעילות לתיירים ולמבקרים בשעות מסוימות.

שמואל גולן: במהלך זמן ההצטרפות, שחלקה הייתה פיראטית תוך פגיעה באיכות החיים במקום, פגיעה בבטיחות והביטחון התחילה להפריע.

שמואל גולן: בעצם האטרקציה שהייתה צריכה להיות אטרקציה יצאה מכלל שליטה.

שמואל גולן: נושא הרוכלות מעסיק את העיר אילת כבר למעלה מעשר שנים.

שמואל גולן: גם עיריית אילת, גם השלטון המרכזי וגם מערכות בתי המשפט נדרשו לעניין הזה.

שמואל גולן: במועד סיום הביקורת שלנו על הטיילת היו 80 דוכנים מתחומים שונים ומשונים, חלקם היו ללא תנאים ובתת תנאים.

שמואל גולן: נעשו ניסיונות במהלך השנים האלה להגיע להסדר.

שמואל גולן: קמו ועדות, היו ניסיונות להגיע להסכמים.

שמואל גולן: הדוח משקף סוגי קבוצות, הקבוצה הראשונה, השנייה והשלישית.

שמואל גולן: נתנו להם כותרת של קבוצות.

שמואל גולן: היה ניסיון להגיע להסדר של העניין.

שמואל גולן: סיבה אחת מתוך הבנה שרצוי שהתופעה תהיה בעיר אילת ומאידך צריך לתת לזה נופך מסודר.

שמואל גולן: אני אזכיר רק את הוועדה של השופט סטרשנוב אני יכול להזכיר עוד כמה פעילויות שנעשו.

שמואל גולן: אפשר להגיד שהיו תקופות שהפעילות והאכיפה היו באופן יותר נחרץ והיו גם תקופות, בעיקר בתקופות כשהיו מתקרבים למערכות בחירות כלשהן שהפעילות והאכיפה היו פחותים יותר.

שמואל גולן: כמובן שהדבר הזה רק סיבך יותר את המצב כי הצטרפו יותר דוכנים שלחלקם היה גם עניין ללכת למערכות בתי המשפט ולדרוש להישאר במקום.

שמואל גולן: נוכח ההתמשכות של העניין החליט מבקר המדינה לעשות ביקורת מקיפה בכל מערך הרוכלות.

שמואל גולן: לפעמים שואלים אותנו אם נגמרו לנו כל הבעיות ולכן התחלנו להתעסק עם הרוכלות באילת, לפעמים אנחנו גם עוסקים בנושאי איכות החיים ואיכות הסביבה ולאו דווקא רצים כל הזמן אחרי שחיתויות.

שמואל גולן: לכן המבקר החליט לבצע ביקורת בעניין הזה ולנסות לזהות את המחסומים כי ההתמשכות ואי הגעה להסדר הגיעו לממדים שחייבו התערבות אחרת.

שמואל גולן: הביקורת נערכה כמובן בעיר אילת עם כל הגופים המחוברים אליה.

שמואל גולן: הייתי אומר שהדוח המוצג כאן בעצם מתמקד בשלושה נושאים עיקריים:     	אכיפה לקויה של גורמי אכיפה עירוניים בתקופות שונות, בהמשך אני אנסה לפרט, התמשכות ממושכת מאוד של פעילות מערכת המשפט.

שמואל גולן: דברים שחוזרים על עצמם ונמשכים הרבה זמן.

שמואל גולן: הייתי גם מוסיף גרירת הרגליים במציאת פתרונות אפשריים להפעלה אלטרנטיבית.

שמואל גולן: בסך הכול אם אנחנו יוצאים מנוקדת הנחה שצריך למצוא לעניין הזה פתרון והדבר הזה רצוי בעיר כזאת אזי צריך למצוא פתרונות כאלה ואחרים.

שמואל גולן: אני לא רוצה לפרט כאן את השתלשלות העניינים, היא כבר מתחילה משנת 1988 כשהגיעו לכל מיני הסכמים עם מספר דוכנים שיוכלו להמשיך לשבת שם, אנחנו קראנו לה הקבוצה הראשונה.

שמואל גולן: למקבץ הזה הצטרפו לאט לאט דוכנים נוספים שבאו לאחר מכן בטענות שגם להם יש את הזכות להיות שם.

שמואל גולן: התקבצו כל מיני קבוצות שהגיעו לשם.

שמואל גולן: הגענו בתקופות מסוימות לכ- 150 דוכנים.

מאיר יצחק הלוי: 240.

שמואל גולן: אנחנו הגענו ל- 150.

שמואל גולן: אם אתם הגעתם ל- 240 אז כנראה שאת מה שאנחנו סופרים יש כאלה שסופרים אותם פעמיים כי אם יש לו דוכן וגם מחסן סופרים גם את המחסן.

קריאה: 140 בעלי דוכנים ו- 240 מחסנים.

שמואל גולן: יפה.

שמואל גולן: לגופו של עניין הייתה הזדמנות וההזדמנות נפלה.

שמואל גולן: הזדמנות בתקופה כשהחליטו לשפץ את הטיילת.

שמואל גולן: היה משא ומתן ארוך עם בעלי הדוכנים לפנות את המקום הזה.

שמואל גולן: אכן הם פינו, ואם מישהו זוכר מיקמו את כולם ליד מלון קלאב הוטל, זו הייתה גם הזדמנות להביא אותם בצורה מסודרת בחזרה - - -

יואל חסון: או לא להביא בכלל.

שמואל גולן: לא להביא בכלל זה כנראה לא דבר שאפשר להגיע אליו בעיר הזאת, הצורך קיים וכשיש שוק צריך לתת פתרון וכמובן פתרון מתוכנן ומסודר.

שמואל גולן: אכן היו כל מיני פשרות ורצו לבתי משפט , לחלק מהדוכנים נתנו גושפנקא ולחלק מהם אפשרות להישאר.

שמואל גולן: לאחר מכן כשסיימו את שיפוץ הטיילת רצו להכניס אותם בצורה מוסדרת ולהביא לשם רק את מי שרוצים, העסק לא צלח.

שמואל גולן: לראש העיר הקודם הייתה תפיסה אחרת בעניין הזה והוא כנראה הלך יותר לקראת הדוכנים, היד אצלו הייתה יותר קלה, לכן הדבר הזה חזר לממדים כפי שאנחנו מכירים עכשיו.

שמואל גולן: יושב כאן ראש העיר שנכנס לתפקיד בשנת 2003.

שמואל גולן: בשנת 2004 הוא התחיל באמת לבצע מהלכים מתוך ניסיון לתת תשובה, מתוך ניסיון להתמודד בתופעה של 150, 160 דוכנים ולהגיע להסדר מסוים.

שמואל גולן: לצורך העניין מינו את וועדת סטרשנוב וניסו להגיע להסדרים כאלה ואחרים.

שמואל גולן: מטבע הדברים בעלי הדוכנים או נציגיהם שמיצגים אותם פנו למערכות בתי המשפט.

שמואל גולן: בעצם נוצר כאן תהליך שמצד אחד גם אם רצו לבצע מהלך המערכת השיפוטית מכוח הוצאת צווי מניעה תקעה את הכול.

שמואל גולן: כשאתה מנסה למצוא הסדר מצד אחד ומצד שני הפעילות המשפטית מתמשכת וכופה לאורך זמן לא ניתן היה לבצע איזו פעילות של מימוש, הזזה או הסדר.

שמואל גולן: במקביל לכל הפעילות להגעת הסדרים, שכמובן לא צלחו, וצריך לזכור שהייתה התרבות טבעית של דוכנים.

שמואל גולן: המצב כפי שאנחנו מכירים היום הגיע לממדים כאלה שכבר התחיל לאיים על הסובבים.

שמואל גולן: מאיים בכך שכוחות ההצלה לא יכולים להיכנס לשם.

שמואל גולן: יספר כאן ראש העיר שהייתה ילדה שהתחשמלה ובקושי הכניסו לשם אמבולנס כי הם תפסו את כל הטיילת עם הדוכנים באופן לא מבוקר, עם חיבורי חשמל פיראטיים, עם חיבורי מים פיראטיים ודברים נוספים שמהווים סכנה לציבור שמסתובב שם.

שמואל גולן: מצד שני המערכת השיפוטית שבחלקה הוציאה צווי מניעה גרמה לכך שהעסק הזה לא זז.

שמואל גולן: מהן פעולות האכיפה?

שמואל גולן: – יש עדיין פעולות אכיפה שהן בסמכות העירייה.

שמואל גולן: יש ועדה לתכנון ולבנייה שכל מה ששייך לנושא של בנייה בלתי חוקית הוא בסמכות העירייה לטפל.

שמואל גולן: יש בעירייה סמכות רישוי עסקים שיש לה סמכויות בעניין הזה.

שמואל גולן: יש סמכויות בנושא דוכני מזון מתי מותר לך להפעיל ומתי אסור לך להפעיל, יש לך סמכות של צווי סגירה, יש סמכות של פינוי, יש סמכות מיסוי שמאפשר לעשות.

שמואל גולן: העירייה עם כל הכבוד לה לא נקטה את כל הפעולות שהייתה צריכה לבצע ולא עשתה את מה שנדרש ממנה בתחומים אלה.

שמואל גולן: אכן העירייה אמרה שזה מעבר לכוחה.

שמואל גולן: לעניין הזה צריך לקבל גיבוי שהוא גיבוי חיצוני.

שמואל גולן: לגיבוי חיצוני בעניין הזה יש את המערכות הארציות החל מיחידת הפיקוח הארצית שהם ביחידת האכיפה של משרד המשפטים וכלה בגופים אחרים.

שמואל גולן: בעניין הזה הם נכנסו לתמונה רק בשנת 2009, למרות שהיו אמורים להיכנס בשנת 2008 לבצע.

שמואל גולן: בדוח מוצג מה הם עשו עד לסיום הדוח.

שמואל גולן: בשורה התחתונה כמעט ולא נעשתה אף פעולה מטעם המערכות הארציות.

שמואל גולן: כשאנחנו הגענו לעניין בעצם מצאנו שאנחנו נמצאים במצב סטאטי.

שמואל גולן: לא המערכות הארציות פעלו בעניין, פעולה נחושה כפי שהיה צריך לבצע, וגם לא המערכת העירונית.

שמואל גולן: אם ברור לכולם שהדבר הזה חייב להיות כאטרקציה בעיר תיירותית כזאת, בצעם על מנת לפתור את הבעיה זה למצוא מקום חלופי.

שמואל גולן: התחילה פעילות, אנחנו הגדרנו אותה כגרירת רגליים רצינית מאוד לאיתור מקום ששם יצטרכו להכין את התשתיות.

שמואל גולן: הטענות שלנו בדוח הזה הן שיש התמשכות גדולה מאוד.

שמואל גולן: פה אתה נכנס להליכי תכנון, כאן אתה נכנס להליכים של ועדות ערר שהם כמובן מנעו בכל מיני הליכים בירוקראטיים וגרמו לכך שלא ניתן לבצע ולהכין את התשתית.

קריאה: אבל זה גמור.

שמואל גולן: שהוא יגיד שזה גמור, אבל כשאנחנו היינו לא היה שום דבר שם ועוד התווכחו שם על המגרש.

שמואל גולן: כמובן שאם אין לך מקום חלופי גם קשה לך אחר כך לשכנע את מי שאתה רוצה לשכנע לקבל מקום אחד ושירד מהטיילת.

שמואל גולן: בסוף 2009 יצא מכרז לארגן את המקום הזה ואני מניח שיציגו את הנושא כאן.

שמואל גולן: בדקנו את הנושא גם בראיה מערכתית אחרת ולא רק בראיה של מה תפקידה של העירייה בנושא הזה או מה תפקידם של מערכות האכיפה שהיו צריכות להיכנס לתמונה, בדקנו  גם גופים אחרים.

שמואל גולן: לצורך העניין הזה בדקנו גם אם מערכות אכיפה אחרות כמו יחידות המיסוי למיניהם, האם מינהל המיסים טיפל בנושא הזה, כמובן שהוא לא טיפל ובעקבות הדוח הם נכנסו לפעילות יותר מואצת מול הדוכנים כדי שישלמו גם מיסים.

שמואל גולן: באותה מידה הייתה לנו טענה כנגד העירייה שאפילו לא מיצתה את סמכותה לגבות ארנונה.

שמואל גולן: כבר מזמן הוכרז שגם אם המקום או המבנה לא חוקי עדיין זה לא אומר שהוא לא צריך לשלם או לקבל הנחה, ולכן באנו וטענו שהם צריכים למצות את האכיפה הזאת.

שמואל גולן: לסיכומו של העניין הייתי אומר, את התמשכות של רוכלות הבלתי מסודרת במשך שנים ניתן למקד בהעדר פתרון במספר מרכיבים.

שמואל גולן: האחד – התמשכות היתר של ההליכים המשפטיים.

שמואל גולן: התבשרנו שכנראה הולכת להיות מחר פסיקה מחוזית בעניין, זה נושא שנמשך לדעתי כבר הרבה מאוד שנים.

שמואל גולן: מחר כנראה ההליך האזרחי אמור להסתיים, נקווה.

שמואל גולן: נדמה לי שזו ערכאה של בית משפט מינהלי ולכן אני מניח שהעסק אמור להסתיים.

שמואל גולן: אפשר ללכת גם לעליון.

שמואל גולן: הנושא השני הוא האכיפה העירונית, אנחנו סבורים שהעירייה עדיין צריכה להפעיל את הסמכות שלה בנושא רישוי עסקים לפינוי דוכנים שאינם עומדים בקריטריונים של רישוי עסקים.

שמואל גולן: במקומות שהם מהווים הפרעה לציבור, במקומות שהם מהווים בעיה בטיחותית.

שמואל גולן: בעניין הזה אין פשרות והרשות המקומית צריכה לגייס כוחות לעניין ולבצע אותה.

שמואל גולן: כמובן שאנחנו סבורים שצריך לממש את הסמכות של גביית ארנונה וכל מה שמשתמע מכך וכן הפעלת הסמכות של הוועדה המקומית.

שמואל גולן: הדבר הנוסף הוא האכיפה הארצית.

שמואל גולן: כפי שאמרתי בשנת 2008 נדרשו המערכות הארציות להיכנס לתמונה כדי לסייע אחרי שהעירייה, כנראה אמרה שהיא לא מסוגלת להתמודד עם העניין הזה.

שמואל גולן: בתוך הדוח ישנם ציטוטים של פרקליט המדינה בעניין וכן הנחיות כאלה ואחרות שהיו.

שמואל גולן: לצערנו הרב כשאנחנו ניגשו לבדוק את האכיפה הארצית, צריך לעשות כאן הפרדה בין האכיפה של יחידת הפיקוח הארצית לבין ההיבטים הפליליים שבהם צריכה לטפל היחידה של הפרקליטות, בעניין הזה עורך דין חובב ארצי בוודאי יתייחס.

שמואל גולן: נכון למועד הביקורת היינו במצב שהיחידה הזאת לא פעלה ויש שם כל מיני טענות שונות ומשונות מדוע הגופים האלה לא פעלו.

שמואל גולן: שלישית נושא המגרש החלופי, אם יש התקדמות בעניין הזה מאז שאנחנו ראינו, אז לבטח הדבר הזה טוב.

שמואל גולן: אני מזכיר כשאנחנו סיימנו את הביקורת בתחילת 2010 זה לא היה גמור, כך שאם העסק התקדם בחודשים האחרונים לבטח זה טוב.

שמואל גולן: הדבר האחרון, נושא אכיפת הגבייה, לטעמנו עסקנו גם בסוגיית שלטונות המס בעניין וכפי שאנחנו יודעים הם נכנסו לפעולת אכיפת גבייה הרבה יותר רצינית ממה שהייתה בעבר.

שמואל גולן: כמובן נרצה לשמוע.

יואל חסון: תודה רבה לך מר שמואל גולן.

יואל חסון: ראש עיריית אילת בבקשה.

מאיר יצחק הלוי: אני רוצה לפתוח בתודה לדוח המבקר.

מאיר יצחק הלוי: אני יכול להצטער שהוא נעשה רק ביוני 2009, אני הייתי שמח שהוא היה מתחיל בדצמבר 2003.

יואל חסון: חשוב להגיד שמבקר המדינה מציין אותך ודווקא את פעולתך.

מאיר יצחק הלוי: תודה.

מאיר יצחק הלוי: למען הרקע ההיסטורי המדויק אני רוצה על סרגל הזמן להרחיב בכמה דברים.

מאיר יצחק הלוי: לדעתי זה יסייע לאיכות הדיון אדוני היושב ראש.

מאיר יצחק הלוי: תמונת המצב לחודש דצמבר 2003 היא שיש דוכנים מרחבת "קלאב הוטל" ועד הגשר שמוערכים בכ- 240 דוכנים.

מאיר יצחק הלוי: 240 בעלי דוכנים, הם אומרים שיש 240 בעלי דוכנים אבל 240 דוכנים הם כאלה שהיו להם דוכני משנה ששימשו כמחסנים לבעלי הדוכנים.

מאיר יצחק הלוי: זאת הייתה תמונת המצב נכון לדצמבר 2003.

מאיר יצחק הלוי: בעת ההיא מינהל מקרקעי ישראל התחיל בהליך, הוא היה בתוך הליך משפטי נגד רוכלים ונגד עיריית אילת.

מאיר יצחק הלוי: כשנכנסתי לתפקידי מיד הצטרפתי להבנה ולהסכמה מול מינהל מקרקעי ישראל כי סברתי אז ואני סבור גם היום שאותם רוכלים יושבים על שטח ציבורי שעיריית אילת הפקיעה ממינהל מקרקעי ישראל לצורכי שטח ציבורי ולא לשטחי מסחר.

מאיר יצחק הלוי: סברתי אז ואני סובר גם היום, ולכן הייתה החלטה מאוד מאוד ברורה שצריך לפנות את הטיילת מהדוכנים.

מאיר יצחק הלוי: צריך לזכור שברקע בשנים קודם לכן בעת שאמנון ליפקין שחק היה שר התיירות מדינת ישראל השקיע כ- 17 מיליון שקלים בשדרוג הטיילת.

מאיר יצחק הלוי: חשוב שנזכור את הפרט הזה.

מאיר יצחק הלוי: כאן התחילה פעולה רב ממדית ורב תכליתית עם הרבה מאוד אנשים.

מאיר יצחק הלוי: גייסנו הרבה מאוד כדי לראות איך מפנים אותם.

מאיר יצחק הלוי: בין היתר הבאתי את ועדת סטרשנוב ולא רק את השופט סטרשנוב אלא קבוצה של חבר'ה מאוד מכובדת שבטווח חמישה שישה חודשים הכינו לנו דוח.

מאיר יצחק הלוי: הדוח אגב אושר במועצת העיר, זאת לא הייתה איזו גחמה פרטית שלי, הבאנו את זה לפני הדוח של סטרשנוב למועצת העיר ואישרנו את הדוח במועצת העיר.

מאיר יצחק הלוי: החל תהליך שהתחיל אז ולא הסתיים עד היום, אבל בדרך פנינו 170 דוכנים, זה פרט חשוב מר שמואל גולן שכדאי שנזכיר אותו.

מאיר יצחק הלוי: היום יש על הטיילת כ- 72 דוכנים.

מאיר יצחק הלוי: כ- 170 דוכנים פונו בפעולות לא פשוטות, לא קלות, לא נעימות שהובילו לכך שאני הייתי מאובטח למעלה מ- 4.5 שנים באבטחה אישית צמודה.

מאיר יצחק הלוי: נראיתי כמו הכור האטומי, רק מהלך.

מאיר יצחק הלוי: האחרונים ה- 72 תקועים בגלל אותן צווים שבית המשפט אישר להם ולא אפשר לנו לפעול.

מאיר יצחק הלוי: זו האמירה, ודרך אגב אני אומר כבר עכשיו שאימצנו את כל המלצות דוח מבקר המדינה.

מאיר יצחק הלוי: שיהיה ברור שאת כל המלצות דוח מבקר המדינה.

מאיר יצחק הלוי: המנהל הכללי של העירייה נמצא איתנו והוא יספר.

מאיר יצחק הלוי: ברגע שקיבלנו את הדוח כינסתי את הצוות הרלוונטי, המנהל הכללי, היועץ המשפטי, מינהל תפו"ח- תרבות פיתוח וחינוך, אגף סיירות, סיירת תיירות ואת כל הגורמים ואמרתי "צאו לעבודה".

מאיר יצחק הלוי: אני יכול לומר היום בסיפוק שכל הפעולות מתבצעות הלכה למעשה החל מחיוב ארנונה עבור דרך רישוי וכל שאר הדברים.

מאיר יצחק הלוי: חשוב גם לציין שמר דוקטור אבניאלי שופטת בית המשפט המחוזי בבאר שבע שעברה לתל אביב מקריאה מחר את פסק הדין.

מאיר יצחק הלוי: מה יהיה אני לא יודע להגיד לכם.

יואל חסון: פסק דין שיכלול את כולם?

מאיר יצחק הלוי: כן.

מאיר יצחק הלוי: כן.

מאיר יצחק הלוי: האם יש לנו אופציה לעלות לערכאה יותר גבוהה, לדעתי כן.

מאיר יצחק הלוי: אבל להזכירכם היינו כבר שלוש פעמים שם.

מאיר יצחק הלוי: זאת אומרת שנושא הדוכנים לא זר לבית המשפט העליון.

מאיר יצחק הלוי: אני אישית טיילתי בבתי משפט כי חקרו אותי כל מיני בעלי דוכנים לאורך השנים שאני עובד מולם.

מאיר יצחק הלוי: אנחנו בעצם אומרים בואו נבנה שוק רוכלים תיירותי, יפה ומסודר בשטח שמיועד לכך.

מאיר יצחק הלוי: אכן איתרנו את השטח.

מאיר יצחק הלוי: אני רוצה לומר למר שמואל גולן שחלק מהסיבות שיש התמהמהות משום שכל מיני גורמים הגישו צווי מניעה להקמת המגרש הזה.

מאיר יצחק הלוי: למשל מלון שרתון שהמגרש גובל בצידו המזרחי של המלון, מבחינתו בצדק, הגיש צו מניעה וזה עיכב לנו.

מאיר יצחק הלוי: אני מאחל לי כראש העיר שכל המתחמים התשתיתיים והפיזיים יבנו בקצב שנבנה מגרש 40.

מאיר יצחק הלוי: אני מוכן לקנות את הקצב הזה והלוואי שנוכל לעמוד בקצב הזה.

מאיר יצחק הלוי: אבל מה שהתעכב התעכב כתוצאה מכך שמישהו עיכב אותנו.

מאיר יצחק הלוי: נכון להיום אדוני היושב ראש, מר שמואל גולן המגרש, מגרש 40 ערוך ומוכן ומחכה ל- 65 דוכנים, הוא אושר על ידי ועדת הערר, מוסכם על ידי מינהל מקרקעי ישראל, מעודד על ידי משרד התיירות ויהיו שם לא בהכרח אלה שיושבים עכשיו על הטיילת.

מאיר יצחק הלוי: חשוב להדגיש שיהיו שם מי שראויים להיות שם על פי החלטות של ועדה ציבורית שתהיה מי שתהיה.

מאיר יצחק הלוי: אני לא אקבע אותה ואני אומר את זה כבר היום.

מאיר יצחק הלוי: מצידי להחזיר את השופט סטרשנוב שיקבע קריטריונים ותבחינים מי מגיע ומי רשאי להיות שם.

מאיר יצחק הלוי: בוודאי ובוודאי לא יהיו שם אנשים שזו פרנסתם השלישית והרביעית שמגיעים לשוק עם רכבי 4X4 באים מהווילה ובדרכם לסאונה, אני לא חושב שהם צריכים להיות שם.

מאיר יצחק הלוי: אני חושב שצריכים להיות על הטיילת אנשים שהדוכן הופך להיות מקור פרנסה גם לפרק זמן מוגדר.

מאיר יצחק הלוי: אני הצעתי לאשר את זה גם לחיילים משוחררי יחידות קרביות, לתת להם שנה כדרבון לקראת האוניברסיטה, למה לא בעצם?

מאיר יצחק הלוי: אני רוצה לקוות ולהאמין שדוח מבקר המדינה שמבחינתנו גם אם הוא נוזף בנו פה ושם, אני מאמץ אותו אל ליבי ומכבד אותו.

מאיר יצחק הלוי: יש דברים שאני מסכים איתם אבל זה לא רלוונטי.

מאיר יצחק הלוי: אני חושב שצריך להסתכל עכשיו קדימה.

מאיר יצחק הלוי: אנחנו מאמצים ומיישמים את כל המלצותיו.

יואל חסון: כרגע אנחנו מחכים להכרעת בית המשפט.

יואל חסון: מהן האופציות הקיימות מבחינת פסק הדין.

יואל חסון: לפנות או לא לפנות?

מאיר יצחק הלוי: הכמיהה שלי שהשופטת תגיד 'החברים יושבים על שטח שהוא שטח ציבורי והם נדרשים להתפנות'.

מאיר יצחק הלוי: הדבר הכי פשוט זה הפשט.

מאיר יצחק הלוי: זו דעתי.

מאיר יצחק הלוי: האפשרויות הנוספות שיכול להיות שהיא תיתן פרוזדור של זמן, אין לי מושג מה היא תיתן.

יואל חסון: אתה רוצה לפנות את כולם ולהעביר למתחם החדש.

יואל חסון: זה היעד?

מאיר יצחק הלוי: כן.

מאיר יצחק הלוי: אבל אני אדגיש שהרצונות שלי הן בכלל לא רלוונטיות.

מאיר יצחק הלוי: השטח הוא שטח ציבורי.

מאיר יצחק הלוי: בשטח ציבורי אין לשים מסחר.

מאיר יצחק הלוי: מה שאני רוצה זה לא משנה בכלל.

מאיר יצחק הלוי: אני לא עובר על החוק.

מאיר יצחק הלוי: שטח ציבורי מוגדר כשטח ציבורי ולכן הם לא צריכים להיות שם.

מאיר יצחק הלוי: לדעתי אין שום פרשנות מקלה בעניין.

מאיר יצחק הלוי: אני חושב שכעיר אנחנו צריכים שכעיר תיירות יהיה לנו שוק  כמו שקיים בהרבה מקומות בעולם.

מאיר יצחק הלוי: אמר כאן שמואל גולן שוק יפה, מסודר, מרווח.

מאיר יצחק הלוי: יש לנו כעת דוכנים שאנחנו משמישים אותם כי בערבות השנים הם עברו תופעות של וונדליזם, אגב אני לא יודע מי פגע בהם.

מאיר יצחק הלוי: אנחנו משמשים אותם והמגרש ערוך ומוכן וברגע שתינתן האות, והאות אומרת לפנות כי לא יהיה גם שוק דוכנים וגם דוכנים על הטיילת.

מאיר יצחק הלוי: החלטת ועדת ערר לא אפשרה וגם אני לא אאפשר את זה.

מאיר יצחק הלוי: ברגע שנפנה את הדוכנים אותם אנשים הראויים למגרש יקבלו את המגרש.

מאיר יצחק הלוי: אדוני היושב ראש אסכם את דבריי.

מאיר יצחק הלוי: אני מודה לך על כך שהזמנת אותנו לכאן.

מאיר יצחק הלוי: אני מקווה שהישיבה הזאת תשמש כנדבך נוסף לסיום הסגה הבלתי אפשרית שגדולה מכולנו, שדורשת מאמץ וזמן ואיומים והרבה מאוד בעיות.

מאיר יצחק הלוי: אני מקווה שעל המגרש החדש יהיו מי שצריך להיות.

מאיר יצחק הלוי: אני לא רוצה לנהל במקומך את סדר הישיבה אבל אני ממליץ בפניך, אם אפשר, שהמנהל הכללי של העירייה יציג מה עשינו לאור ממצאי הדוח.

יואל חסון: כן.

יואל חסון: בבקשה המנהל הכללי של העירייה.

פיליפ אזרד: צהריים טובים לכולם.

פיליפ אזרד: מיד עם קבלת דוח המבקר ובהנחיה של ראש העירייה כינסנו צוות של כול הגורמים הנוגעים בדבר ליישום ההמלצות ותיקון כל הלקויים שפורטו בדוח.

פיליפ אזרד: נכון להיום, אני יכול לציין שכבר ב- 22 בנובמבר ואף כתבתי את זה לראש העירייה וזה הועבר גם לכם, אנחנו יכולים להגיד שעיריית אילת פעלה ליישום כל ההמלצות שצוינו בדוח.

פיליפ אזרד: אם אני אכנס לשלושה מרכיבים עיקריים שראינו בעניין האכיפה, ראשית סימנו מחדש את כל הגבלות והגדרנו את הגבולות בצורה ברורה של תחום שטח הדוכנים.

פיליפ אזרד: הוגברה תדירות האכיפה, ניתן לראות שיש גידול של 50% בקנסות שניתנו השנה לבין שנים קודמות.

פיליפ אזרד: בנושא גביית הקנסות, שהייתה על כך גם הערה בדוח, אני חייב לציין שעד לשנת 2008 מי שהיה אמון על גביית הקנסות היה המרכז לגביית קנסות של בית המשפט.

פיליפ אזרד: החל משנת 2008 העברנו את הטיפול בנושא לאגף ההכנסות בעיריית אילת ואנחנו אמונים על הגבייה.

פיליפ אזרד: אני בטוח  - - -

יואל חסון: מה אחוז הגבייה?

פיליפ אזרד: אחוזי גבייה נכון להיום כפי שצוין בדוח הוא אחוז אחד.

פיליפ אזרד: אנחנו באופן עקרוני עומדים בגבייה מעל 80% כשזה מטופל על ידנו.

פיליפ אזרד: אני בטוח שגם בפרמטרים האלה אנחנו נעמוד.

פיליפ אזרד: זה בנושא האכיפה.

פיליפ אזרד: בנושא הארנונה הוצאנו מדידות ונערכו מדידות עדכניות לכל הדוכנים.

פיליפ אזרד: ביקשנו חוות דעת משפטית וקיבלנו חוות דעת משפטית שאומרת שניתן לחייב בארנונה גם אם הפעילות שנעשית היא באופן בלתי חוקי,  ניתן לחייב בארנונה.

פיליפ אזרד: לא רק זאת אלא הייתה אמירה לגבי חיוב בגין שנים קודמות.

פיליפ אזרד: בשבוע של ה- 20 בנובמבר יצאו שומות ארנונה רטרואקטיביות  לכל בעלי הדוכנים לתקופה מ-  2004 שזה גבול המקסימום שניתן.

פיליפ אזרד: הדברים מונחים לפניכם.

פיליפ אזרד: העניין עורר ומעורר תסיסה מאוד גדולה בקרב בעלי הדוכנים, אבל אנחנו נתמודד גם עם הנושא הזה.

יואל חסון: אילו פעולות נוקטים כלפי אלה שלא משלמים?

יואל חסון: מה פעילות האכיפה שעומדת בסמכותכם?

פיליפ אזרד: בנושא הארנונה ישנם הליכים מאוד ברורים לגביית ארנונה כלפי מי שלא רוצה לשלם.

פיליפ אזרד: אנחנו  רק כרגע הוצאנו את השומות.

פיליפ אזרד: הם יכולים כמובן לערער לועדת ערר על הארנונה ושם זה ידון.

פיליפ אזרד: אני מניח שהם יערערו, אין ספק בכך.

פיליפ אזרד: אבל לדעתי את נושא הארנונה קל יותר לתקוף, נמצאת כאן היועצת המשפטית של העירייה שתוכל להרחיב בנושא.

שמואל גולן: הפעילות היא שהם פועלים על פי פקודת מיסים וגבייה.

שמואל גולן: הפקודה הזאת נותנת היום הסמכה לבצע גם פעולות מנהליות כמו להיכנס ולעקל חפצים.

שמואל גולן: אלו פעולות שלא צריך לרוץ לבית המשפט בגינם.

שמואל גולן: כלומר הסמכות שנתונה להם - - - -

יואל חסון: אתם נחושים להשתמש בכלים שלכם?

פיליפ אזרד: אנחנו נחושים לפעול על פי החוק ולמצות את החוק עד הסוף.

יואל חסון: ולמצות את הכלים שברשותכם?

פיליפ אזרד: בוודאי.

פיליפ אזרד: זאת הסיבה גם שהלכנו  - - - -

יואל חסון: זה יכול להיות אחד מאמצעי הלחץ שיגרמו לאנשים להסדיר את פעולותיהם.

פיליפ אזרד: נכון.

פיליפ אזרד: הדבר האחרון זה השלמת פיתוח והשלמת השוק במגרש 40.

פיליפ אזרד: כמו שאתם רואים בתמונות אנחנו סיימנו והייתה מסירת המתחם.

פיליפ אזרד: כעת אנחנו ממתינים לפסק הדין שינתן מחר.

פיליפ אזרד: מיד בהינתן פסק הדין וכשיוחלט מי יעבור למגרש הזה נביא לשם את הדוכנים.

פיליפ אזרד: יש לנו דוכנים מוכנים שהם דוכנים אחידים  שניתן לשנע למגרש 40.

פיליפ אזרד: כרגע אנחנו לא מבצעים את הפעולה כדי למנוע את המצב שראש העירייה ציין שלא תהיה פלישה גם במגרש הזה וגם לאורך הטיילת.

פיליפ אזרד: אנחנו נעשה את זה באופן מסודר.

פיליפ אזרד: החומר נמצא בפניכם.

פיליפ אזרד: אנחנו באמת מברכים על הדוח ואנחנו נדאג ליישם את כל המלצותיו.

יואל חסון: נציגי משרד התיירות.

יואל חסון: מהי תרומתכם למאמץ הלאומי?

גדעון שניר: תרומתנו קודם כל היא בעצם קיומה של הטיילת.

גדעון שניר: הזכיר ראש העיר שהושקעו כ- 17 מיליון שקלים.

גדעון שניר: אני רוצה להזכיר שזו לא הפעם הראשונה שבונים את הטיילת הזאת באילת.

גדעון שניר: אחרי שהיא לא טופלה הרבה מאוד שנים היה צורך בחידושה.

גדעון שניר: ביצענו את החידוש שעלה 17 מיליון שקלים.

גדעון שניר: אחת הסכנות מהמשך המצב הוא שנצטרך להשקיע פעם שלישית יותר מיליונים כי המצב מתדרדר ואין אפשרות לתחזוקה ראויה.

גדעון שניר: אנחנו כמובן תומכים בדוח המבקר.

גדעון שניר: אנחנו חושבים שהגיע הזמן והלוואי שהמסקנות תיושמנה.

יואל חסון: בטוח שאתה תומך בדוח המבקר.

יואל חסון: אתם שיפצתם והשקעתם בטיילת הזאת רבות.

יואל חסון: איפה הייתם כדי להוות אמצעי לחץ על - - - -

גדעון שניר: אין לנו שום יכולת אכיפה, בקרה או פיקוח אחר.

יואל חסון: גם לא על הרשות המקומית?

גדעון שניר: לא. על הרשות דרך אגב המשרד הביע את חוסר שביעות רצונו מהמצב גם בפני ראש העיר הקודם, ולא פעם ולא פעמיים.

שמואל גולן: משרד התיירות בונה את האתר הזה ולאחר שהוא מסיים הוא מוסר אותו לאחריות הרשות המקומית.

יואל חסון: אבל יש בזה גם את העניין של הראיה התיירותית הכוללת של מדינת ישראל וזה בידי משרד התיירות.

יואל חסון: הם צריכים לראות את האינטרס הכולל וגם אם אין להם את הסמכות הם היו צריכים בשלבים הרבה יותר מוקדמים להתערב, ולא כשמגיע להם ראש עיר בשנת 2003 שזה הפריע לו והוא החליט לערב.

שמואל גולן: מעבר לעירייה שהפעילה שם את הסמכות זה מינהל מקרקעי ישראל שאמר "רבותיי, זה שטח שהופקר, הוא שטח ציבורי.

שמואל גולן: נא להחזיר אותו לממדים שלו חזרה".

שמואל גולן: בעצם הוא זה שמוביל את המהלך המשפטי.

שמואל גולן: מחר הפסיקה בתביעה של מינהל מקרקעי ישראל.

גדעון שניר: אני חוזר ואומר שמשרד התיירות התריע ולא פעם, משרד התיירות עושה ביקורות בשטח, הוא יכול להתריע שוב ושוב והיו מצבים, אני יודע שאחד מהמנהלים הכללים לשעבר אף איים על ראש העיר שהוא ימנע תקציבים אחרים כל זמן שהבעיה לא תיפתר.

גדעון שניר: מעבר לזה לא צריך להרוס את אילת רק בגלל העניין הזה.

גדעון שניר: לאילת יש עוד דברים חשובים.

גדעון שניר: לכן משרד התיירות גם היום, כפי שציין ראש העיר, כדי למצוא את הפתרונות וליישם אותם ואני מקווה שזה ייפתר.

יואל חסון: תודה.

יואל חסון: מפרקליטות המדינה חובב ארצי מנהל המחלקה לאכיפה דיני מקרקעין בבקשה.

חובב ארצי: רציתי לדבר על האכיפה שננקטה על ידי הרשויות המדינה.

חובב ארצי: להציג את הדברים וגם לתאר את המקרה הזה כעוד מקרה, לצערי כעוד מקרה שבו מערכת האכיפה המדינתית לא מתמודדת עם בעיות אמיתיות או לא מתמודדת בכלל, או בוודאי לא מתמודדת בהצלחה.

חובב ארצי: מהבחינה הזאת, אני אומנם נציג מערכת האכיפה המדינתית, אבל כמו שמר שמואל גולן הפריד בין  מערכת האכיפה של המדינה שמורכבת ממספר גופים.

חובב ארצי: דוח הביקורת מותח ביקורת על משרד הפנים שהוא חוליה אחת, עלינו לא נתמכה ביקורת ואני רוצה להציג את הדברים.

חובב ארצי: האכיפה בתחום התכנון והבנייה מבחינה פלילית היא אכיפה של דין פלילי.

חובב ארצי: עבירת בנייה שלא כדין, הקמת דוכן כזה ושימוש בו היא עבירה פלילית.

חובב ארצי: מערכת אכיפת הדין הפלילי בגדול מורכבת מכמה חוליות: חוליה של חקירה  שהתוצרים שלה מועברים אל התביעה, התוצרים של התביעה שאם היא מחליטה לנקוט הליכים הם מוגשים לבית המשפט ובהמשך יש לבצע את פסק הדין.

חובב ארצי: לא סתם מדובר במערכת אכיפה כי אנחנו מדברים על מספר גורמים שאמורים לעבוד בהרמוניה ובשיתוף פעולה.

חובב ארצי: החקירה נעשית למשל, בגדול ובדרך כלל, על ידי משטרת ישראל שזה המשרד לביטחון פנים.

חובב ארצי: התביעה היא תביעה כללית בראשות היועץ המשפטי לממשלה שיושבת במשרד המשפטים, פרקליטות המדינה.

חובב ארצי: בית משפט השלום הוא בכלל רשות אחרת והוא שייך לרשות השופטת.

חובב ארצי: ביצועי פסקי הדין גם הם נעשו על ידי גופים אחרים כמו שירות בתי הסוהר שזה שוב חלק מהמשרד לביטחון פנים, המרכז לגביית קנסות שנדמה לי שיושב במשרד המשפטים.

חובב ארצי: אנחנו מדברים כאן על מערכת של חוליות חוליות, גורמים גורמים.

חובב ארצי: מערכת האכיפה, דיני תכנון והבנייה היא מערכת מורכבת עוד יותר.

חובב ארצי: אם אנחנו מדברים על מערכת האכיפה הפלילית כמערכת מורכבת, המערכת בתחום שלנו היא מערכת מורכבת במיוחד שאפשר לדבר בה על שני רובדי אכיפה.

חובב ארצי: יש את רובד האכיפה המקומי של הוועדה המקומית.

חובב ארצי: שלב החקירה נעשה על ידי יחידת הפיקוח.

חובב ארצי: יחידת הפיקוח יושבת במשרדי מהנדס העיר וכפופה למהנדס העיר.

חובב ארצי: התוצרים שהם תיקי הפיקוח מעוברים אל התובע המקומי שהוא מוסמך על ידי היועץ המשפטי לממשלה, הוא יושב בלשכה המשפטית של הוועדה המקומית של הרשות המקומית.

חובב ארצי: ההליכים מתקיימים, שוב, אצל הרשות השופטת והביצוע מוחזר בחלקו לוועדה המקומית שהיא זו שצריכה לבצע את הצווים, היא צריכה לגבות את כספי ההכנסות.

חובב ארצי: יש גם חלק למערכת המדינתית, למשל שירות בתי הסוהר במקום שמוטלים עונשי מאסר בפועל.

חובב ארצי: המערכת הזאת יכולה לפעול רק בשטח המרחב העירוני, כלומר בשטח המוניציפאלי של העירייה.

חובב ארצי: בנוסף יש מערכת אכיפה נוספת מקבילה של המדינה.

חובב ארצי: המערכת הזאת מורכבת משלב חקירה שנעשה על היחידה הארצית לפיקוח על הבנייה במשרד הפנים.

חובב ארצי: להם יש את המפקחים בעלי סמכויות החקירה.

חובב ארצי: התוצרים מועברים אל התובעים של המדינה ואז נכנסת המחלקה שלנו לפעילות במערך האכיפה של המדינה כמי שמנחה את התובעים ומפעילה אותם.

חובב ארצי: הדיונים נעשים בבית המשפט הרלוונטי, שוב אצל הרשות השופטת.

חובב ארצי: הביצוע נעשה על ידי גופי המדינה.

חובב ארצי: ביצוע הצווים נעשה על ידי היחידה הארצית לפיקוח על הבנייה.

חובב ארצי: תחום הפעילות של המחלקה לאכיפת דני מקרקעין, החוליה שלנו היא חולית התביעה.

חובב ארצי: אנחנו מוסמכים לתת הנחיות לתובעים.

חובב ארצי: אנחנו פועלים להסמכת התובעים מטעם היועץ המשפטי לממשלה.

חובב ארצי: יש מקרים קיצוניים בהם תובעים שאינם נוהגים כראוי להם אנחנו שוללים את ההסמכה ולמעשה אנחנו לא מאפשרים להם להופיע בבית המשפט.

חובב ארצי: לאחרונה התפרסם ששללנו הסמכה של התובע בבני ברק בגלל בעיות מאוד קשות בתפקוד של התביעה שם.

חובב ארצי: בנוסף אנחנו נותנים הרבה מאוד הנחיות.

חובב ארצי: העברנו לראש הוועדה הנכבד חלק מההנחיות שאנחנו נותנים בתוך המערכת שלנו.

חובב ארצי: אנחנו נותנים גם הנחיות במקרים מסוימים גם למערכת בחוליה הראשונה, לחוליה שבאחריות משרד הפנים.

חובב ארצי: צריך לזכור שאנחנו החוליה השנייה, החוליה הראשונה היא חולית החקירה שנעשית במשרד הפנים או בוועדה המקומית.

חובב ארצי: הבחירה של נושאי הבחירה, בגדול, נעשית על ידי הגופים הללו.

חובב ארצי: המקרה הנדון, המקרה של הרוכלים בטיילת הצפונית באילת מצביע על הכשלים של המערכת הזאת.

חובב ארצי: זו דוגמה מובהקת של הכשלים.

חובב ארצי: בשלב זה אם נסתכל על המערכת הירוקה  - המערכת המקומית, כמו שנכתב בדוח, בשלבים הראשונים בו עלו הרוכלים שלא כדין לטיילת, מערכת האכיפה המקומית לא התמודדה איתם, ובוודאי לא בכלים שעומדים לרשותה.

חובב ארצי: זה לא מופנה כלפי ראש העיר הנוכחי, זה לא היה בתקופתו.

חובב ארצי: אנחנו רואים מצב שבו במקום שבו מעורבים כוחות בעלי משמעות במערכת המקומית, מערך האכיפה המקומית דה-פקטו, בפועל, הוא מתקשה מאוד לפעול, לא מצליח לפעול.

חובב ארצי: באופן נורמאלי על פי השקפתנו, כאן נחלקות ההשקפות בין משרד המשפטים לבין היחידה הארצית במשרד הפנים.

חובב ארצי: במקרים מהסוג הזה בהם יש חוסר יכולת של המערכת המקומית לפעול בנושאים מהותיים צריכה להיכנס מערכת האכיפה המדינתית.

חובב ארצי: במערכת האכיפה המדינתית יש את כל האמצעים לפעול בדיוק כמו הוועדה המקומית.

יואל חסון: היא לא נכנסה?

חובב ארצי: היא לא נכנסה.

חובב ארצי: היו מאבקים גדולים כדי שהיא תכנס.

חובב ארצי: בסוף היא נכנסה אחרי מאבקים, ואני מיד אפרט אותם כי זה חשוב להבין את הדברים האלה.

חובב ארצי: הכניסה של מערכת האכיפה המדינתית, שוב, תלויה בחוליה הראשונה – בחולית הפיקוח, זאת אומרת שהפקחים של משרד הפנים יצאו לשטח וינהלו חקירות שבסופן יש תיקים שמועברים אלינו.

חובב ארצי: פה גם זה קרה אחרי מאמצים רבים שלנו כחוליה שנייה כלפי החוליה הראשונה.

חובב ארצי: דבר נוסף, מבחינת ההפעלה של מערכת החוק, הסמכויות, שיקול הדעת וההיררכיה בין הגופים השונים, אנחנו מדברים על כך.

חובב ארצי: המקור הוא כמובן החוק, החקיקה של הכנסת.

חובב ארצי: ההתחלה היא בבתי המשפט שנותן את הפרשנות של החוק, הוא קובע מדיניות שיפוטית, הליכים, באיזה מקרים לדעתו של בית המשפט מן הראוי לפעול.

חובב ארצי: בעניין הפעולה של המדינה בתוך מרחבי תכנון מקומיים בית המשפט אני חוזר ואומר שעל המדינה להפעיל את סמכויותיה במקרים המשמעותיים.

חובב ארצי: אני רוצה להדגיש, אנחנו לא מדברים על כל מרפסת שנסגרת ברוחב באילת, בזה המדינה לא תחליף את הוועדה המקומית.

חובב ארצי: זה לא נכון, זה לא ראוי, אין לה את המשאבים.

חובב ארצי: מן הראוי שבשטח אסטרטגי כזה לא להתעלם.

חובב ארצי: ולכן גם אנחנו חשבנו כך.

יואל חסון: נמצא כאן נציג ממשרד הפנים?

יוסף יונה: אני מיחידת הפיקוח של משרד הפנים.

יוסף יונה: נמצא כאן אשר גרנר ראש אגף רישוי עסקים.

חובב ארצי: בנושא התביעה אנחנו כמובן כפופים להנחיות של בית המשפט.

חובב ארצי: גם יחידות הפיקוח כפופות להנחיות של בית המשפט וגם בנושא של ביצוע פסקי הדין.

חובב ארצי: מה הבעיה במערכת האכיפה של המדינה.

חובב ארצי: יש לנו בעיה של העדר מדיניות פיקוח מוסדרת.

חובב ארצי: למשל כלל נחרץ שאומר "אני לעולם לא פועל במרחב תכנון מקומי".

חובב ארצי: זה לא מדיניות פיקוח מושכלת.

חובב ארצי: היא מדיניות שלא מאפשרת התמודדת עם בעיה כמו המקרה הנדון.

חובב ארצי: במדיניות השלב השני היא לא על דעת התביעה.

חובב ארצי: הדין קובע גם בפסיקת בית משפט עליון, גם הנחיות יעוץ משפטי של ממשלה, מדובר על כך שמדיניות האכיפה של גורמי הפיקוח והחקירה צריכה להיות על דעת היועץ המשפטי של הממשלה, על דעת התביעה.

חובב ארצי: המדיניות, צר לי לומר, של משרד הפנים לא מקובלת עלינו ובוודאי לא ניתן לתאר אותה כמדיניות שעל דעתנו.

חובב ארצי: יש בעיה של אי קיום הנחיות התביעה.

חובב ארצי: נגיע למקרה הנדון.

חובב ארצי: בעקבות שיח שהיה לנו, בעקבות הפניה של היועצת המשפטית של עיריית אילת אלינו, למחלקה שלנו כנציגי היועץ המשפטי לממשלה, פנינו למשרד הפנים – ליחידה הארצית לפיקוח על הבנייה בבקשה שינקטו חקירה במקרה הנדון.

חובב ארצי: התשובה שקיבלנו "לא.

חובב ארצי: זה מרחב תכנון מקומי, אנחנו לא נכנסים ואין לנו את כוח האדם".

יואל חסון: הטיילת.

שמואל גולן: שים לב למה שחובב ארצי אומר.

שמואל גולן: יחידת הפיקוח הארצית קבעה לעצמה מהם הקריטריונים על פיהם הם פועלים.

שמואל גולן: הם קודם כל פועלים בשטחים גליליים ובכל מיני מקומות והם טוענים שאין להם את היכולת לתת את הגיבוי שצריך לתת לאכיפה המקומית.

חובב ארצי: היה עניין של אי קיום ההנחיה שלנו בעניין הזה.

חובב ארצי: בסופו של דבר אנחנו הבאנו את זה למתפ"א – זה עוד גוף שאמור לבצע פעולת תכנון.

חובב ארצי: ראש מתפ"א פנה למנהל הכללי של משרד הפנים והמנהל הכללי של משרד הפנים הורה לבצע את החקירה הזאת.

חובב ארצי: החקירה באיזה שלב נתקעה והיה צריך  לבצע בה השלמות ומשרד הפנים הודיע שהוא לא יכול להמשיך אותה.

חובב ארצי: אנחנו הבנו אחרי בדיקה שהם היו צריכים מימון של 4,500 שקלים להסדרת לינת הפקחים באילת.

חובב ארצי: בגלל  4,500 שקלים האלה הם לא יכלו לבצע את המשימה.

חובב ארצי: בשל כך פרקליט המדינה בכבודו ובעצמו כתב מכתב למנהל הכללי של משרד הפנים וביקש.

חובב ארצי: 4,500 שקלים שתצא פקודת תשלום לדעתי זה לא עניין של פרקליט המדינה.

חובב ארצי: אבל בגלל חשיבות העניין שאנחנו רואים בזה הוא פנה ולמרבה ההפתעה נמצא התקציב.

חובב ארצי: אנחנו נתקלים כאן בעוד בעיה, הבעיה שמקשה עכשיו עלינו בשלב שבו החקירה כאילו הסתיימה.

חובב ארצי: זו בעיה קשה של יכולת מקצועית בלתי מספקת של גופי החקירה.

חובב ארצי: עבירות תכנון ובנייה הן בדרך כלל לא עבירות מסובכות לחקירה.

חובב ארצי: הן עבירות שאתה בא ורואה את העבירה, אתה בדרך כלל יודע מי הבעלים, זו לא חקירה קשה.

חובב ארצי: אבל יש מקרים בהם צריך לבצע חקירה קצת יותר מעמיקה.

חובב ארצי: הדוגמה של הטיילת באילת היא מסוג המקרים האלה.

חובב ארצי: אתה צריך לדעת בדיוק מתי הוקם הדוכן.

חובב ארצי: למה?

חובב ארצי: – כי זה רלוונטי מבחינה משפטית כמו שאלות של התיישנות העבירה, סוג ההליכים שאתה יכול לנקוט.

חובב ארצי: כיוון שאנחנו מדברים על תופעה ארוכה היה צריך להיכנס לפרטים כדי שאנחנו נדע איפה אנחנו עומדים מבחינת הזמנים.

חובב ארצי: אני כבר אומר בעניין הזה שהיו קשיים ביכולות החקירה.

חובב ארצי: שוב, אנשי היחידה לפיקוח על הבנייה הם אנשים טובים, יש להם רצון רב, זו לא בעיה של חוסר מוטיבציה, זו בעיה של חוסר הכשרה מתאימה שלא מאפשר להם למעשה למלא את התפקיד.

חובב ארצי: בשלב הזה אחרי מאמצים רבים בוצעה חקירה מסוימת.

חובב ארצי: החומר נמצא אצלנו בבדיקה שלנו.

חובב ארצי: אני מקווה שאחרי שהשביתה תסתיים, השביתה קטעה את מהלך הבדיקה, אני מקווה שאחרי סיום השביתה בזמן קצר נוכל לנקוט בהליכי אכיפה בהיבט הפלילי.

חובב ארצי: הפרקליטות הייתה מעורבת בהליך האזרחי שמחר יינתן פסק הדין.

יואל חסון: תודה.

יואל חסון: אני מודה לך.

יואל חסון: חברים הדיון הזה הוא דיון שיוצאים ממנו עניינים מערכתיים, דברים שהם מעבר לטיילת באילת.

יואל חסון: נושא הטיילת באילת נראה לי שעולה על מסלול ויש התקדמות אבל הנושא הזה חושף בעיות בדרך שיכולות להיות במקום אחר.

יואל חסון: לכן אני רוצה להעמיק בזה אבל יש לי מגבלת זמן ואני לא יכול לחרוג ממנה.

יואל חסון: אני רוצה לעשות סיכום ביניים לדיון הזה.

יואל חסון: ולשאול לפני הסיכום האם יש למישהו להוסיף משהו שלא נאמר.

יובל שטנדל: אני טיפלתי יד ביד עם מאיר  יצחק הלוי ועורכת הדין דפנה ישראלי בכל הנושא, ובעצם מרגע שהתחלנו לטפל בנושא.

יובל שטנדל: יש כאן כשל נוסף שרמז עליו שמואל גולן, בעדינות רבה הייתי אומר, כשל של המערכת המשפטית.

יובל שטנדל: היו כאן הנחיות של בית המשפט העליון, אני חושב שזה המקום שממנו זה צריך לצאת.

יובל שטנדל: היו הנחיות של בית המשפט העליון לא פעם ולא פעמיים ובית המשפט המחוזי לא קיים אותן.

יובל שטנדל: כלומר בית המשפט העליון אחז את השור בקרניו בנקודת זמן מוקדמת מאוד יחסית, ולבקשתנו נתן הנחיות באילו נקודות עקרוניות צריך לעסוק בשלב ראשון.

יובל שטנדל: בצעם לפצל את הדיון ולהגיע להכרעה עקרונית.

יובל שטנדל: לו עצתו של בית המשפט העליון הייתה מתקבלת על ידי בית המשפט המחוזי, אני אפילו נדהם שאני צריך להגיד את הדברים האלה, לו הצעתו-הנחיתו הייתה מתקבלת לא היו היום רוכלים על הטיילת, חד וחלק.

יובל שטנדל: זה ברור לחלוטין ויש לי את זה בכתובים.

יובל שטנדל: כלומר הייתה הנחיה של בית המשפט העליון, בית המשפט המחוזי קיבל אותה טכנית, בית המשפט המחוזי בעצם לא קיים אותה.

יובל שטנדל: אני בקשתי ערעור לעליון, בית המשפט העליון כיבד את בית המשפט המחוזי אבל ציין באופן מאוד מפורש ואמר "אפשר שבית המשפט המחוזי יגלה בעתיד שהוא טעה".

יובל שטנדל: בעצם הוא נתן אפשרות נוספת להגיש עוד בקשה.

יובל שטנדל: הגשנו את הבקשה ולמעשה עבדנו פעם נוספת ועוד פעם בית המשפט המחוזי לא קיים את זה.

יובל שטנדל: זאת שאלה מהותית שקשורה לדעתי למישורים הרבה יותר רחבים במדינת ישראל.

יובל שטנדל: אם המערכת המשפטית רוצה שיכבדו אותה היא צריכה לכבד את סמכויותיה הפנימיות שלה.

יובל שטנדל: זו בעיה שעליה צריך לדון גם כן.

יואל חסון: תודה.

יואל חסון: זו הערה חשובה.

יואל חסון: משרד הפנים בכוונה אני לא פונה אליכם כי אני לא רוצה להיכנס לעניין כעת.

שמואל גולן: בעצם המקרה של אילת הוא באמת בבואה של יכולת האכיפה והטיפול שהם מעבר לכוחה של העירייה.

שמואל גולן: לא שלעירייה  מגיעות נקודות זכות בעניין הזה, היא אומנם עשתה הרבה מאוד אבל היא עדיין מוגבלת.

שמואל גולן: צריך להבין שמערכת האכיפה העירונית מוגבלת.

שמואל גולן: היא פוליטית, היא מורכבת והיא נמצאת בלחצים כאלה ואחרים ומוגבלת בסמכויותיה.

שמואל גולן: לכן הדבר הזה צריך לקבל גיבוי מדינתי כפי שחובב ארצי אמר.

שמואל גולן: לצערי הרב הגיבוי המדינתי בעניין לא קיבל ביטוי טוב בכל הפעולה הזאת.

שמואל גולן: אומנם הייתה מעורבות של פרקליטות המדינה, אומנם הייתה מעורבות של הגופים השונים אבל בפועל הגיבוי לא ניתן.

שמואל גולן: ברגע שהוא לא ניתן העסק נמשך ונמרח ותוסיף לזה את מה שאמר עורך הדין המכובד שהמערכת השיפוטית גם לא נתנה כתף לעניין.

שמואל גולן: גם כן בלמה חלק מהדברים.

שמואל גולן: חשוב מאוד לדעת שהיחידה הארצית, כנראה, לא נותנת את מה שנדרש ממנה ואנחנו כנראה נצטרך לשקול לבצע ביקורת אצלה ולבדוק מה מגביל אותה ומה מכניס אותה למצרים האלה.

שמואל גולן: אגב זה גם "גן המלך" ומקומות אחרים שהיית רוצה לראות שם גם את היחידה הארצית.

גרנר: אני מתפרץ וסליחה, אני לא חושב שזה נכון לבוא ולומר ולצאת במסקנה כל עוד לא שמעת את מנהל היחידה הארצית - - -

שמואל גולן: לצערי שלא הגיע לכאן.

יואל חסון: יקירי אני רוצה להסביר לך משהו.

יואל חסון: ראשית אני רוצה להבין מדוע לא הגיעה הדמות הבכירה שהייתה צריכה להגיע לכאן.

יואל חסון: אני מכבד אותך יוסף יונה, אני לא מכיר אותך אבל מכבד אותך.

יואל חסון: אבל יש כאן דרגה מסוימת שצריכה לתת תשובות לוועדה לענייני ביקורת המדינה.

יואל חסון: שנית בגלל 4,500 שקלים לא עושים פעולות אכיפה, זו בושה.

יואל חסון: תאמין לי בושה.

יואל חסון: אין לי מעבר לזה מה להגיד.

יואל חסון: אגב זו בושה שמתחילה מלמעלה עד למטה.

יואל חסון: כי מישהו בסוף לא חתם על הנייר הזה ומישהו בסוף לא חשב שמערכתית לאומית חשוב לשלם את ה- 4,500 שקלים האלה כדי להניע פה תהליך.

יואל חסון: אתה יודע מה, אסטרטגית מישהו כך חשב, אלוהים ישמור.

גרנר: זה לא העניין של 4,500 שקלים אלא עניין המדיניות.

גרנר: כשמדברים האם המדינה צריכה להחליף את השלטון המקומי - - -

יואל חסון: סליחה, אני לא מסכים איתך.

יואל חסון: יש כאן ויכוח.

יואל חסון: אבל מי קובע את המדיניות הזאת?

גרנר: לצורך העניין מותר למשרד הפנים לקבל החלטה - - -

יואל חסון: המדיניות הזאת נקבעה כמוטעית.

יואל חסון: אתה לא תגן עליה כעת כי היא נקבע כמוטעית בזה שהיא לא עמדה במבחן התוצאה לשינוי המציאות.

יואל חסון: נקודה.

יואל חסון: אתה לא יכול לבוא להסביר.

יואל חסון: אתם לא יכולים, זה קורה כל הזמן בוועדה לענייני ביקורת המדינה, אני אומר לך זה פשוט לא יאמן.

יואל חסון: לא יכולים גורמי המדינה  לזרוק האחד על השני, "זה לא בסמכותי, זה בסמכותו, זה בסמכותו וזה בסמכותו".

יואל חסון: ובינתיים זו התוצאה.

יואל חסון: זה מה שאתה אומר.

יואל חסון: אתה אומר שהרשות המקומית תטפל בזה.

יואל חסון: יש לה את הכוחות?

גרנר: ברשותך.

גרנר: מי שהציג את הנקודה, אני מכבד את עורך הדין חובב ארצי, זו המדיניות שלו.

גרנר: לדעתי בעניין הזה צריך לשמוע למה המדיניות של משרד הפנים, אני מדבר באופן כולל ביותר.

גרנר: כשאתה אומר שתבוא הרשות הארצית שתחליף את אותם אלה אוכפי - - -

יואל חסון: במקרים מסוימים.

גרנר: אם אני מסתכל בהיבט הזה, אז איפה ומתי עובר הקו - - -

יואל חסון: אז תחליט.

יואל חסון: אתה לא מחליט.

יואל חסון: אתה לא יכול להגיד לי שהרוכלות באילת זה בקו מקומי.

יואל חסון: אני לא מסכים איתך בעליל.

גרנר: זה עדיין בסמכותו של ראש הרשות ויש להם כלים.

גרנר: אמרו שהרשות המקומית מוגבלת בכלי אכיפה.

גרנר: אני מודיע לך שלראש הרשות המקומית יש יותר סמכות מראש ממשלה בהיבט האכיפה.

יואל חסון: יש לך כאן שטח ציבורי שנעשה בו שימוש שלא כדין.

יואל חסון: אתה מתעלם מזה?

גרנר: התשובה היא לא, אבל זה עדיין תפקידה של הרשות המקומית.

יואל חסון: יפה.

יואל חסון: זה בדיוק הסיכום שאני רוצה.

שמואל גולן: זה ויכוח עקרוני שיש לנו כל הזמן עם גופי השלטון המרכזי עד איפה הם נכנסים ומתערבים, ואיפה הם צריכים לתת כתף למערכת המקומית.

שמואל גולן: בחלק מהמקרים, צריך להיות ברור, לרשות המקומית נכון שיש סמכויות ולפעמים יש לה יותר כוח ממה שיש ביחידת הפיקוח הארצית, אני אומר שאין להם הרבה אנשים, הם לא בנויים לתת את העניין הזה.

שמואל גולן: לצורך העניין גם הקימו כוחות אחרים ועדיין צריך לתת את הדעת לעניין הזה.

שמואל גולן: אדוני אתה כבר מזמן רצית לערוך דיון בנושא של האכיפה על חוקי תכנון ובנייה.

שמואל גולן: הנה דוגמה קלאסית שצריך לתת עליה את הדעת.

שמואל גולן: מאחר ועשינו כאן ביקורת מערכתית מתוך רצון לבוא ולהראות את הכלים שהיו צריכים להשתמש, בעצם בנינו כאן צוות שהוא צוות מערכתי, עורך הדין שי מזרחי שניהל את כל הביקורת המקומית, מר רוני רגב שניהל את כל הביקורת על המערכת הארצית ודוד בר שבדק את מערכת המיסוי בניהולה של מירי רזין.

שמואל גולן: אני רוצה להודות בשמך לצוות שעשה את העבודה.

שמואל גולן: יש לך כאן בבואה לדיון הבא.

יואל חסון: אני גם אודה להם בעצמי.

יואל חסון: סיכום הדיון.

יואל חסון: ראשית נקודתית אני מברך על דוח המבקר, אני חושב שהוא דוח חשוב ואני גם חושב שלפעמים נחוץ אורח לרגע גם לדברים שנחשבים כלא חשובים ביותר בסדר היום הלאומי.

יואל חסון: אני חושב שזה כן חשוב.

יואל חסון: אילת היא בכל זאת חלון הראווה התיירותי המרכזי ביותר במדינת ישראל.

יואל חסון: אילת היא אחד המקומות התיירותיים, אם שואלים אדם בעולם על ישראל הוא יודע על ירושלים, תל אביב ואילת לגבי השאר הוא לא יודע.

יואל חסון: אם הוא מגיע לכאן סביר להניח שהוא יגיע גם לאילת, ושלא נדבר על תיירות הפנים שגם היא חשובה.

יואל חסון: יש כאן גם את העניין של איך אנחנו נראים.

יואל חסון: מדינת ישראל התפתחה ומתפתחת.

יואל חסון: עדיין אני מגדיר אותה כמדינה בהתארגנות.

יואל חסון: אלו בסך הכול 60 פלוס השנים הראשונות שלנו.

יואל חסון: אבל בהחלט מדינה בהתארגנות, לדעתי השתנינו.

יואל חסון: אני חושב שהסטנדרט שלנו עלה, התפיסה שלנו לגבי איך דברים צריכים להיראות השתנתה, אולי לפני עשר, עשרים שנה היה נראה לנו הגיוני שתהיה כזאת רוכלות פיראטית.

יואל חסון: אני חושב שהיום בסטנדרט הישראלי זה דבר שלא מכבד לא את הקונים ולא את המוכרים ובוודאי לא את העיר ותושביה.

יואל חסון: לכן זו תופעה שאנחנו לא רוצים לקבל.

יואל חסון: דוח המבקר, ודווקא כשהוא לוקח בעיה נקודתית שחושפת בעיה מערכתית זה דבר נכון.

יואל חסון: אני מודה למבקר על הפעילות הזאת.

יואל חסון: אני מבקש, גם על דעת המבקר, לשבח את העירייה ואותך ראש העיר משנת 2003 שכשנכנסת לתפקידך על הסיכון האישי והפוליטי ועם כל המשמעויות של הדבר הזה.

יואל חסון: אני מכיר במה מדובר, אני מכבד אותך ואת הצוות שלך שאתם לוקחים ומתעסקים ופועלים בנושא הזה.

יואל חסון: לעצם ההחלטה על הקמת המתחם החדש שלדעתי צריך לכוון את כל האנרגיה לכיוון הזה, להכשיר אותו ושיהיה בסטנדרטים גבוהים, אמרת נכון, בסטנדרטים שקופים וברורים כדי שלא תהיינה טענות על מי קיבל ומי לא קיבל את הזכות להציב דוכן.

יואל חסון: אני לא רוצה להיכנס למי כן ולמי לא כי זה לא בסמכותי אבל לדעתי לא צריך לפסול את מי שיש לו כעת דוכן וגם מצד שני לא למנוע הזדמנות לאחרים.

יואל חסון: ליצור מערכת שקופה וברורה וקריטריונים מי נכנס למתחם הזה.

יואל חסון: ראיתי את התמונות שצירפת כאן, אני חושב שצריך לשפר יותר את החזות, לדעתי המתחם צריך להיות יותר יפה וברמה גבוהה ויתכן שהתמונות לא משקפות.

יואל חסון: אתם צריכים להבין שהסטנדרט העולמי, גם הישראלי, בתחום התיירות עלה, גם הדרישה של התיירים היא אחרת ולכן חשוב לשמור כאן על רמה.

יואל חסון: במיוחד שסביבנו מתפתחת לעיר אילת תחרות קשה, צריך לזכור את זה.

יואל חסון: אנחנו פטריוטים גדולים של העיר אילת ורוצים שאילת תצליח ותתרחב.

יואל חסון: אני אומר מעבר לאימוץ הדוח והדברים החשובים שאמרתי על העירייה.

יואל חסון: צריך להבין, אני קובע את זה כקביעה של הוועדה לענייני ביקורת המדינה.

יואל חסון: הטיילת הצפונית היא שטח ציבורי.

יואל חסון: נקודה.

יואל חסון: לא יכולה להתקיים עליו שום פעילות מסחרית.

יואל חסון: זה דבר ברור, את זה החוק קבע, לא אנחנו צריכים לקבוע.

יואל חסון: אנחנו מאשרים מחדש את רוח החוק שקובעת את זה.

יואל חסון: כך זה צריך להיות.

יואל חסון: אלו ההחלטות שצריכות להתקבל ואם הן לא מתקבלות, מבחינתנו זו עבירה על החוק.

יואל חסון: צריך שיהיה כאן, אני אומר את זה לך חובב ארצי, למשרד הפנים ולעירייה, צריך שילוב מערכות בתחום האכיפה.

יואל חסון: תשלבו ידיים, תעבדו יחד.

יואל חסון: כעת תהיה החלטת בית משפט ואולי אחר כך זה יגיע לבית המשפט העליון אבל בסוף יצטרכו לעשות משהו.

יואל חסון: תעבדו יחד על האכיפה.

יואל חסון: תהיו מתואמים, תנו כל אחד את החלק שלו כדי שהפעילות הזאת תתבצע ושנראה באמת שהדבר הזה יפונה.

יואל חסון: זה מאוד מאוד חשוב כי אנחנו לא מגלים כאן את אמריקה.

יואל חסון: הדברים ברורים שיש כאן דוכנים לא מורשים, צריך להזיז אותם למתחם מורשה, צריך להסדיר את הפעילות וצריכים שגורמי אכיפה כלליים יהיו נחושים.

יואל חסון: אמרת שמואל גולן דבר חשוב, בעבר היו כאלה שלא רצו לעשות את זה בדרג המקומי.

יואל חסון: היום יש הנהגת עיר שרוצה לעשות את זה.

יואל חסון: זה נאמר גם לגורמי האכיפה, יש כאן הנהגת עיר שרוצה לעשות את זה והציגה את זה כמדיניות.

יואל חסון: אנא מדינת ישראל עזרו לעיריית אילת לעמוד ביעד הזה.

יואל חסון: את זה אנחנו מבקשים שיקרה.

יואל חסון: זו החלטת הוועדה לענייני ביקורת המדינה.

יואל חסון: בנוסף אני אומר שאנחנו מתכוונים בעתיד להגיע לסיור לאורך הגדר באזור שלך, לבחון את בניית הגדר לחסימת הגבול המערבי, באותה הזדמנות כשנגיע לאילת נשלב בסיור סיור גם לראות את הגבול המזרחי, לבוא ולראות את שטח הרוכלות.

יואל חסון: נציגי משרד הפנים תעבירו בבקשה למר אבי דותן שאני מבקש שיוגש בכתב לוועדה לענייני ביקורת המדינה נייר עם מדיניות משרד הפנים, באופן כללי, על הפיקוח והאכיפה.

יואל חסון: מהי המדיניות שלכם נכון להיום שאתם עומדים מאחוריה.

יואל חסון: אני מבקש להבין אותה בתפיסה המערכתית הכללית וגם  אני מבקש התייחסות ספציפית לאילת.

יואל חסון: אבל שוב, חייבת להיות התייחסות ספציפית לאילת וראיה מערכתית כללית לכל הנושא של אכיפת דיני התכנון והבנייה, הפיקוח וכל מה שנמצא תחת סמכותכם.

יואל חסון: אני מבקש להבין מהי המדיניות שלכם נכון להיום.

יואל חסון: אני מבקש לקבל את הנייר הזה תוך שבועיים מהיום.

יואל חסון: אני מודה לכם על הדיון ועל ההשתתפות.

יואל חסון: תודה רבה.